省中春晚忽憶江南舊居戲書所懷因寄兩浙親故雜言
作者：權德輿
朝代：唐

paragraphs: 前年冠獬豸，戎府隨賓介。
去年簪進賢，贊導法宮前。
今茲戴武弁，謬列金門彥。
問我何所能，頭冠忽三變。
野性慣疎閑，晨趨興暮還。
花時限清禁，霽後愛南山。
晚景支頤對尊酒，舊遊憶在江湖久。
庾樓柳寺共開襟，楓岸煙塘幾攜手。
結廬常占練湖春，猶寄藜牀與幅巾。
疲羸只欲思三徑，戇直那堪備七人。
更想東南多竹箭，懸圃琅玕共蔥蒨。
裁書且附雙鯉魚，偏恨相思未相見。